Toidulisand on toit, mis vastab kõigile järgmistele tingimustele:
- on ette nähtud tavatoidu täiendamiseks (ehk ei anna oluliselt energiat);
- on teatud ainete kontsentreeritud allikaks (nt vitamiinid, mineraalaineid, kofeiin, taimede ekstraktid);
- on ette nähtud tarbimiseks kindlate väikeste annuste või kogustena ja seetõttu turustatakse neid sellisel kujul nagu kapslid, pastillid, tabletid, pulbrikotikesed, vedelikuampullid, tilgutuspudelid ja muu sarnane;
- turustatakse ainult müügipakendis.
Toidulisandid on näiteks D-vitamiini tabletid, omega-3 kalaõli kapslid, viirpuutinktuurid, piimhappebakteritega kapslid.
Toidulisandid ei ole:
- tavatoidud, millele on lisatud vitamiine ja mineraalaineid, nt hematogeenid, energiageelid, batoonid, joogid.
- toidu lisaained
- ravimid
- välispidiselt kasutatavad tooted
- loomadele ette nähtud lisandid (ehk söödalisandid)
Piiripealsed tooted on need tooted, mis võivad olla nii toidulisandid kui ka tavatoidud. Sellised tooted on tavaliselt erinevad pulbrid (nt sportlastele suunatud valgupulbrid või erinevate taimede pulbrid). Nende toodete puhul otsustab tootja, kas turustab toodet toidulisandina või tavatoiduna.
Juhise, kuidas originaalmärgistuse järgi teha kindlaks, kas toode on toidulisand või mitte, leiab siit. (PDF)
Toidulisandite turule viimisest tuleb Veterinaar- ja Toiduametit teavitada.